b'\n_START_ARTICLE_\nNacional RG\n_START_SECTION_\nHist\xc3\xb2ria\n_START_PARAGRAPH_\nNascut al municipi cub\xc3\xa0 de Vi\xc3\xb1ales (prov\xc3\xadncia de Pinar del R\xc3\xado), Ramon Girona es va despla\xc3\xa7ar a Fran\xc3\xa7a i hi va viure gran part de la seva vida. All\xc3\xa0 es va graduar com a enginyer diplomat per l\'Escola d\'Electricitat Mec\xc3\xa0nica i Industrial de Par\xc3\xads i comen\xc3\xa7\xc3\xa0 a aplicar els seus coneixements a l\'empresa fabricant d\'autom\xc3\xb2bils, avions i motors d\'aviaci\xc3\xb3 Farman. Entre altres projectes, se li coneixen invents com ara un instrument per a l\'equilibrat de les rodes dels cotxes que es va comercialitzar amb la marca "Girolux"._NEWLINE_M\xc3\xa9s tard va anar a raure a Barcelona, on va fundar la seva pr\xc3\xb2pia empresa i la va presentar amb la marca comercial Nacional R.G. a la Fira de Mostres de 1948. El cotxe que hi va exposar duia el capot i els parafangs anteriors en una sola pe\xc3\xa7a, de manera que en aixecar el capot quedava tota la mec\xc3\xa0nica al descobert. El motor, amb dos cilindres de 72 x 85 mm i 692 cc proporcionava 6 HP fiscals i li permetia assolir els 80 km/h. Comptant-hi el prototipus original, en va arribar a fabricar un m\xc3\xadnim de tres exemplars, la segona de les quals (l\'exposada a la Fira de Mostres de Barcelona), es conserva a la Col\xc2\xb7lecci\xc3\xb3 d\'Autom\xc3\xb2bils Salvador Claret._NEWLINE_L\'empresa va desapar\xc3\xa8ixer tan r\xc3\xa0pid com va n\xc3\xa9ixer, probablement a causa de traves burocr\xc3\xa0tiques i de la manca de material d\'aquella \xc3\xa8poca de postguerra. Tot i aix\xc3\xad, el 1951 encara presentava activitat, ja que a la Fira de Mostres de Saragossa hi va muntar un estand on expos\xc3\xa0 dos exemplars amb la mateixa carrosseria que el que havia presentat a la de Barcelona tres anys abans.'